Drahí bratia a sestry,

uplynul mesiac od začiatku vojny na Ukrajine, ktorá spôsobuje čoraz väčšie utrpenie sužovanému obyvateľstvu a ohrozuje aj svetový mier. V tejto temnej hodine je Cirkev naliehavo povolaná modliť sa ku Kniežaťu pokoja a byť nablízku tým, ktorí na vlastnej koži doplácajú na dôsledky konfliktu. V tomto zmysle som vďačný všetkým, ktorí s veľkou štedrosťou reagujú na moje výzvy k modlitbe, k pôstu a k dobročinnosti.

Teraz, prijímajúc aj početné žiadosti Božieho ľudu, chcem osobitným spôsobom zveriť Panne Márii národy v konflikte. Ako som povedal včera na konci modlitby Anjel Pána, 25. marca, na slávnosť Zvestovania Panny Márie, mám v úmysle vykonať slávnostný akt zasvätenia ľudstva, najmä Ruska a Ukrajiny, Nepoškvrnenému Srdcu Panny Márie. Pretože je dobré, aby sme sa pri prosení o pokoj disponovali tak, že sa obnovíme Božím odpustením, bude sa tento akt konať v rámci slávenia kajúcej pobožnosti, ktorá sa uskutoční v Bazilike svätého Petra o 17.00 hod. Akt zasvätenia je naplánovaný približne na 18.30 hod.

Má to byť gesto univerzálnej Cirkvi, ktorá v tejto dramatickej chvíli prináša Bohu prostredníctvom Jeho a našej Matky výkrik bolesti všetkých tých, ktorí trpia a prosia o ukončenie násilia, a zveruje budúcnosť ľudstva Kráľovnej pokoja. Preto vás pozývam, aby ste sa pripojili k tomuto aktu a vyzvali kňazov, rehoľníkov a ostatných veriacich na spoločnú modlitbu na posvätných miestach v piatok 25. marca, aby svätý Boží ľud vzniesol k svojej Matke jednomyseľnú a úprimnú prosbu.

Ďakujem vám za prijatie a spoluprácu. Srdečne vám žehnám a nech vás Ježiš ochraňuje a Panna Mária opatruje. Modlite sa za mňa.

S bratským pozdravom,

pápež FRANTIŠEK

U svätého Jána v Lateráne, 21. marca 2022